Kaapse waterplan hou Moody's gelukkig | Netwerk24
Deur Elvira Wood 16 Maart 2019 06:54
Kaapstad: Moody's Investors Service hou van sy nuwe waterplan.
Die feit dat Dag Zero toe nooit in Kaapstad aangebreek het nie, is goeie nuus vir dié stad se kredietgradering.
Dag Zero verwys na die dag dat daar nie meer munisipale water vir inwoners sou wees nie.
Moody's Investors Service het Vrydagaand in 'n verklaring gesê hy het die vooruitsig vir die Kaapse metro se kredietgradering van negatief na stabiel verander.
"Die stad se nuwe waterstrategie sal hom help om sy watersektor doeltreffender op 'n volhoubare wyse by klimaatsverandering aan te pas," sê hy in die verklaring.
Moody's sê hy verwag dit sal die negatiewe ekonomiese invloed en fiskale druk op die stad se kredietprofiel teenwerk.
Die stad se nuwe waterstrategie, wat in Januarie 2019 bekend gemaak is, mik daarna om watervoorsiening by klimaatsverandering aan te pas.
Moody's het die Kaapse metro se kredietgradering onveranderd gelaat op Baa3 vir internasionale skuld en Aaa.za vir plaaslike skuld.